"தனி அணியாக இருந்த ஓ.பன்னீர்செல்வம், முதல்வர் எடப்பாடி பழனிசாமியுடன் இணைவதற்கு 'விசாரணை கமிஷன் அமைக்க வேண்டும்' என்ற நிபந்தனையை வைத்தார். அதை எடப்பாடியும் ஏற்றுக்கொண்டு, தற்போது விசாரணை கமிஷன் அமைத்துள்ளார். எனவே, ஓ.பன்னீர்செல்வத்தை திருப்திப்படுத்துவதற்காகவே இந்த விசாரணை கமிஷன் அமைந்துள்ளதாக பொதுமக்கள் சந்தேகப்படுகிறார்கள். அதனைப் போக்கும்வகையில் நீதிவிசாரணை நடைபெற வேண்டும்" என்றார். தி.மு.க. சட்டத்துறை இணைச் செயலாளர் இ.பரந்தாமனோ, "மருத்துவமனையில் ஜெயலலிதா அனுமதிக்கப்பட்டிருந்தபோது, அவரின் உடல்நிலை குறித்து முன்னுக்குப் பின் முரணாக பல அறிக்கைகள் வெளிவந்து கொண்டிருந்தன. 'அவர் இட்லி சாப்பிட்டார்; ஆப்பிள் சாப்பிட்டார்' என்றெல்லாம் அமைச்சர்கள் கூறினர். மத்திய, மாநில அரசு மருத்துவர்கள் ஜெயலலிதாவுக்கு சிகிச்சை அளிப்பதற்காக மருத்துவமனைக்குச் சென்று வந்தபோதிலும் உண்மை என்னவென்று வெளிப்படையாகத் தெரியவரவில்லை.